Predkladacia správa

Ministerstvo zahraničných vecí Slovenskej republiky zriadilo začiatkom r. 2009 pobočku zastupiteľského úradu Slovenskej republiky v Belehrade so sídlom v Skopje (Macedónska republika) a  pobočku zastupiteľského úradu Slovenskej republiky v Aténach so sídlom v Tirane (Albánska republika). Dôvodom bola predovšetkým skutočnosť, že dovtedajšie pokrývanie Macedónskej republiky zo zastupiteľského úradu Slovenskej republiky v Belehrade a Albánska zo zastupiteľského úradu Slovenskej republiky v Aténach neumožňovalo realizáciu našich politických, a najmä ekonomických, záujmov v týchto krajinách na žiaducej úrovni.
Zameranie zahraničnej politiky Slovenskej republiky na r. 2009 indikuje, že krajiny západného Balkánu patria medzi dlhodobé priority zahraničnej politiky Slovenskej republiky. Aj v nasledovnom období bude Slovenská republika podporovať integračné procesy a začleňovanie sa jednotlivých krajín do euroatlantických štruktúr. S postupným približovaním sa týchto krajín k Európskej únii však bude narastať aj ich ekonomický potenciál a s tým spojené možnosti pre ďalší rozvoj bilaterálnych vzťahov Slovenskej republiky s predmetnými krajinami regiónu v obchodno-ekonomickej oblasti.
Z uvedených politických i ekonomických dôvodov Ministerstvo zahraničných vecí Slovenskej republiky navrhuje transformovať pobočku zastupiteľského úradu Slovenskej republiky v Belehrade so sídlom v Skopje a  pobočku zastupiteľského úradu Slovenskej republiky v Aténach so sídlom v Tirane na riadne zastupiteľské úrady Slovenskej republiky s cieľom zabezpečiť čo najefektívnejšiu realizáciu našich politických, a najmä ekonomických, záujmov v týchto krajinách.